open-index/open-wikipedia-markdown huggingface dataset:
குழந்தைத் தொழிலாளர் எதிர்ப்பு நாள்

**குழந்தை தொழிலாளர் எதிர்ப்பு நாள்** (*World Day Against Child Labour*) உலகம் முழுவதும் ஆண்டுதோறும் சூன் 12-ஆம் தேதி  கடைப்பிடிக்கப்படுகிறது. ஐக்கிய நாடுகளின் ஓர் அங்கமான பன்னாட்டு தொழிலாளர் அமைப்பினால் (ஐ.எல்.ஓ.) அங்கீகரிக்கப்பட்ட இந்த நாள் குழந்தைத் தொழிலாளர்கள் பற்றிய விழிப்புணர்வை ஏற்படுத்த 2002-ஆம் ஆண்டு முதல் கடைபிடிக்கப்படுகிறது. ஐ.எல்.ஓ.-வின் 138 மற்றும் 182-ஆவது உடன்படிக்கைகளின் ஏற்பினால் தூண்டப்பட்டு இந்த நாள் உருவாக்கப்பட்டது.

## நோக்கம்
இதன் அடிப்படையில் குழந்தை தொழிலாளர் முறையை முற்றிலுமாக அகற்றப்பட வேண்டியதன் அவசியத்தை உணர்த்த இந்நாள் கடைப்பிடிக்கப்படுகிறது. 
2006 அக்டோபர் 10 ம் தேதி முதல் வீடு, சாலையோரக்  கடைகள், ஓட்டல்கள் போன்ற இடங்களில் ௧௪ வயதிற்கு உட்பட்ட சிறுவர், சிறுமியரை வேலைக்கு அமர்த்த மத்திய அரசு தடைவிதித்துள்ளது.

## குழந்தை தொழிலாளர்களுக்கு ஏற்படும் பாதிப்புகள்
குழந்தைகள் நலனுக்கான சர்வதேச அமைப்பான யுனிசெப் நிறுவனம் குழந்தை தொழிலாளர்களுக்கு ஏற்படும் பதிப்புகளை முன்று வகையாக பிரித்துள்ளது. 
* உடல் ரீதியான பாதிப்பு
* உளவியல் அல்லது மனரீதியான பாதிப்பு மற்றும் 
* உணர்வு மற்றும் சமூகரீதியான பாதிப்பு

### உடல் ரீதியான பாதிப்பு
கொடிய வறுமை, உட்டசத்துக் குறைவு, கல்வியறிவு பெற முடியாத நிலை, உடல் நலனை பாதிக்கக் கூடிய ஆபத்தான சூழல், காற்றோட்டம் இல்லாத குறுகிய அறை போன்றவை சிறார்களின் உடல் நலனைப் பெரிதும் பாதிப்பதால் ஆஸ்துமா, காசநோய் போன்ற ஆபத்தான நோய்களின் தாக்குதலுக்கு இலக்காகின்றனர்.

### உளவியல் அல்லது மனரீதியான பாதிப்பு
மனரீதியான வளர்ச்சி என்பது எழுத்தறிவு, எண்ணறிவு மற்றும் நடைமுறை வாழ்க்கை முறையினைப் பற்றிய பொதுவான அறிவு போன்றவை உள்ளடங்கியதாகும். இவற்றில் ஏற்படும் மாற்றங்கள் சிறார்களை மிகவும் கடுமையாக பாதிக்கின்றன.

### உணர்வு மற்றும் சமூகரீதியான பாதிப்பு
கல்வியறிவு பெறமுடியாமல் வறுமையை விரட்ட எண்ணி சிறுவயது முதல் குறைந்த சம்பளத்திற்கு வேலைக்கு செல்லும் இவர்களால் சமுதாயத்தில் கடைசி வரை ஒரு நல்ல நிலைமையை அடைய முடியாமல் சமுகத்தால் புறக்கணிக்கப்படும் நிலைமைக்கு தள்ளப்படுகின்றனர்.

## கவனம் செலுத்தப்பட வேண்டிய அம்சங்கள்
* சிறார் அனைவருக்கும் தொடக்கக் கல்வி கட்டாயம் ஆக்கப்பட வேண்டும் .
* சிறுவர்களின்  தொழில் திறமைகளைக் கண்டறிந்து அத்திறமைகளை வளர்க்க பயிற்சி கொடுக்கப்பட வேண்டும் 
* கொத்தடிமைகளாக இருந்து விடுவிக்கப்பட்ட சிறுவர்களின் பெற்றோர்களுக்கு வேலை வாய்ப்பில் முன்னுரிமை கொடுக்கப்பட வேண்டும்.
* பள்ளி மற்றும் கல்லூரிகளில் குழந்தைத் தொழிலாளர் ஒழிப்பு பற்றிய விழிப்புணர்வு முகாம்களை நடத்தலாம். 
* "குழந்தைகள் உங்களுக்குப் பிறந்தவர்கள் தான், ஆனால் உங்களுக்காக மட்டுமே பிறந்தவர்கள் அல்ல" என்பதை பெற்றோர்களுக்கு புரிய வைக்க வேண்டும்.

## மேற்கோள்கள்

பகுப்பு:சூன் சிறப்பு நாட்கள்
பகுப்பு:இந்தியாவின் சிறப்பு நாட்கள்
சேத்திர வெண்பா

**சேத்திர வெண்பா** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

**சிவத்தளி வெண்பா** என்றும்  க்ஷேத்திர திருவெண்பா வழங்கப்படுகின்றது.

இதனைப் பாடிய ஐயடிகள் காடவர் கோமான் என்பவர் அறுபத்து மூன்று நாயன்மார்களில் ஒருவர். இதில் 24 வெண்பாக்கள் உள்ளன.

ஆகிய ஊர்களிலுள்ள சிவனை வழிபட்டு இவர் பாடியுள்ளார்.

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:பதினோராம் திருமுறை
பகுப்பு:11 ஆம் நூற்றாண்டுத் தமிழ் நூல்கள்
திருவாரூர் மும்மணிக்கோவை

**திருவாரூர் மும்மணிக்கோவை** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்றான மும்மணிக்கோவை வகையைச் சேர்ந்தது.

நூலின் காலம் 650-710. இது சேரமான் பெருமாள் நாயனார் பாடிய நூல்களில் ஒன்று. திருவாரூர் சிவபெருமான்மீது பாடப்பட்டது. வெண்பா, கட்டளைக்கலித்துறை, ஆசிரியம் ஆகிய மூவகைப்பாடல்கள் மாறி மாறி வரும்படி பாடப்பட்டுள்ள 30 பாடல்களைக் கொண்டது. பாடல்கள் அகத்திணைச் செய்திகளாக உள்ளன. 
;ஒரு பாடல்
:பொழுது கழிந்தாலும் பூம்புனம் காத்தெள்கி
:எழுதும் கொடியிடையாய் ஏகான் – தொழுதமரர்
:முன்னஞ்சேர் மொய்கழலான் முக்கண்ணான் நான்மறையான்
:மன்னும்சேய் போலொருவன் வந்து. (பாடல் 12)

”எழுதும் கொடி போன்ற இடையையுடைய தோழியே! பொழுதோ போய்விட்டது. தினைப்புனம் காத்துக் களைத்துப்போயிருக்கிறேன். முக்கண்ணான், நான்மறையான் முருகவேள் போல என் கண்முன் நிற்கிறானே, என்செய்வேன்!” என்கிறாள் ஒரு தலைவி. இப்படி எல்லாப் பாடல்களும் அகத்திணைப் பாடல்களாக உள்ளன. 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:மும்மணிக்கோவைகள்
பகுப்பு:பதினோராம் திருமுறை
பகுப்பு:சைவ சமய நூல்கள்
பகுப்பு:7 ஆம் நூற்றாண்டுத் தமிழ் நூல்கள்
பொன்வண்ணத்தந்தாதி

பொன்வண்ணம் என்று இந்த நூல் தொடங்குவதால் இதற்குப் **பொன்வண்ணத்து அந்தாதி** என்னும் பெயர் சூட்டப்பட்டுள்ளது. பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்றான அந்தாதி வகையினது.

நூலின் காலம் 650-710. இது சேரமான் பெருமாள் நாயனாரால் பாடப்பட்ட நூல். இவர் 63 நாயன்மார்களில் ஒருவர். அந்தாதி முறையில் தொடுக்கப்பட்டுள்ள 100 கட்டளைக் கலித்துறைப் பாடல்கள் இதில் உள்ளன.

;நூலின் முதல் பாடல்

:பொன்வண்ணம் எவ்வண்ணம் அவ்வண்ணம் மேனி பொலிந்தியங்கும்
:மின்வண்ணம் எவ்வண்ணம் அவ்வண்ணம் வீழ்சடை, வெள்ளிக்குன்றம்
:தன்வண்ணம் எவ்வண்ணம் அவ்வண்ணம் மால்விடை, தன்னைக்கொண்ட
:என்வண்ணம் எவ்வண்ணம் அவ்வண்ணம் ஆகிய ஈசனுக்கே.

பொன்வண்ண மேனி. மின்வண்ணச் சடை, வெள்ளைநிறக் காளை ஆகியவற்றைக் கொண்டிருப்பவன் ஈசன். (இவற்றில் வியப்பு ஒன்றும் இல்லை) என் மனத்தின் வண்ணம் எப்போதெல்லாம் எப்படி எப்படி இருக்கிறதோ அப்படியெல்லாம் காட்சி தருகிறானே!  - இது பாடல் சொல்லும் செய்தி. 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:அந்தாதிகள்
பகுப்பு:பதினோராம் திருமு
றை
பகுப்பு:7 ஆம் நூற்றாண்டுத் தமிழ் நூல்கள்
திருக்கைலாய ஞானஉலா

**திருக்கைலாய ஞான உலா** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்றான உலா வகையினது.

நூலின் காலம் 650-710. சேரமான் பெருமாள் நாயனார் பாடிய இந்த உலா நூல் **ஆதியுலா** எனப் போற்றப்படுகிறது. (காரணம் உலா இலக்கியத்தில் இது முதல்நூல்). ”ஆதி” எனப்படும் கைலாய நாதன் உலாவருவதைப் பாடுவதாலும் இது ஆதியுலா எனப்பட்டது. 

இதில் 197 கண்ணிகள் உள்ளன. இறுதியில் ஒரு வெண்பாவும் உள்ளது. இந்த வெண்பா சங்ககாலத் தொகுப்புநூல் பத்துப்பாட்டு ஒவ்வொன்றின் இறுதியிலும் சேர்க்கப்பட்டுள்ள வெண்பா போன்றது.  சிவன் உலா வரும்போது ஏழு பருவத்துப் பெண்களும் அவன்மீது காதல் கொள்கின்றனர்.
 
;இந்த நூலிலிருந்து சில கண்ணிகள்

:நன்றறி வார்சொல் நலம்தோற்று நாண்தோற்று
:நின்றறிவு தோற்று நிறைதோற்று – நன்றாகக்
:கைவண்டும் கண்வண்டும் ஓடக் கலைஓட
:நெய்விண்ட பூங்குழலாள் நின்றொழிந்தாள் – பெதும்பை பருவத்துப் பெண் (கண்ணி 98, 99)

பொருள்: நலம் தோற்று, நாண் தோற்று, அறிவு தோற்று, நிறை தோற்று, கைவண்டு (வளையல்) ஓட, கண்வண்டு (விழி) ஓட, கலை (உணிந்துள்ள ஆடை) ஓட, நின்று உள்ளம் ஒழிந்து ஒப்புக்கு நின்றுகொண்டிருந்தாள். 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005
## வெளி இணைப்புகள்
*திருக்கைலாய ஞான உலா - த.இ.க
*திருக்கைலாய ஞான உலா - சென்னை நூலகம்

பகுப்பு:உலா (இலக்கியம்)
பகுப்பு:பதினோராம் திருமுறை
பகுப்பு:7 ஆம் நூற்றாண்டுத் தமிழ் நூல்கள்
முதலாம் காசியப்பன்

**முதலாம் காசியப்பன்** (*Kashyapa I*, பொ.பி. 479 - 497) என்பவன் இலங்கை மௌரிய மன்னர்கள் வம்சத்தில் இரண்டாம் மன்னனாவான். இவன் மௌரிய மன்னர்கள் வம்சத்தில் முதலாமனவனும் தன் தந்தையுமானவனான தாதுசேனன் என்பவனைச் சிறையில் அடைத்து கொன்றும் விட்டு அரசக்கட்டிலில் ஏறியவன்.

காசியப்பனின் தந்தையின் இன்னொரு மனைவியின் மகனும் ஆட்சிக்கு ஏற வேண்டிய பட்டத்து இளவரசனான முதலாம் முகலன் (பொ.பி. 497 - 515) என்பவன் தன் தந்தையைக் காசியப்பன் கொன்றுவிட்டதை அறிந்தவுடன் தமிழ்நாட்டுக்கு தப்பிச் சென்றான். அவன் திரும்பி வந்து தன்னைத் தாக்கக் கூடும் என்றெண்ணிய காசியப்பன் சீககிரி (தற்போதுள்ள அநுராதபுரத்திலிருந்து தென்கிழக்கே இருக்கும் சிகிரியா) என்னும் மலைக்கோட்டை அரண்மனையைக் கட்டி அங்கிருந்து அரசாண்டான். இவனுடைய பதினெட்டாம் ஆட்சியாண்டில் இவன் எதிர்பார்த்தபடியே முதலாம் முகலன் தன் நண்பர்களான தமிழ்நாட்டு நிகந்தர்களை இணைத்துக் கொண்டு படையெடுத்து வந்தான். தான் தோற்றுவிடுவோம் என்று தெரிந்தவுடன் காசியப்பன் தன் வாளால் தன் தலையை வெட்டி தற்கொலை செய்து கொண்டான். அதன் பிறகு முகலனே இலங்கையை அரசாண்டான். காசியப்பன் இறப்பதற்கு முன் அவன் அனுப்பிய திருமுகம் ஒன்று ஆறாம் நூற்றாண்டின் போது சீன அரசன் ஒருவனுக்கு சென்றிருக்கிறது என்பதைக் கொண்டு இவன் அரசாட்சிக் காலத்தை ஐந்தாம் நூற்றாண்டென நிச்சயிக்க முடிகிறது.

## இவற்றையும் பார்க்க
ஆட்சியாளர் பட்டியல், இலங்கை
## மேற்கோள்கள்

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:இலங்கை மௌரிய மன்னர்கள்
பகுப்பு:495 இறப்புகள்
கயிலைபாதி காளத்திபாதி அந்தாதி

**கயிலைபாதி காளத்திபாதி அந்தாதி** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்றான அந்தாதி வகையினது.

எழுதியவர் நக்கீரதேவ நாயனார்; காலம் 10-ஆம் நூற்றாண்டு. இதில் 100 வெண்பாக்கள் உள்ளன. 

காளத்தியில் கைலையைக் கண்டவர் அப்பர். இந்தக் கருத்தை மையமாகக் கொண்டு தோன்றியது இந்த நூல். இந்தத் தொடுப்பில் கைலை பற்றி ஒரு பாடலும், காளத்தி பற்றி அடுத்த பாடலும் என மாறி மாறிப் பாடல்கள் அமைந்துள்ளன.

## பாடல்
எடுத்துக்காட்டுக்கு இரண்டு வெண்பாக்கள் அந்தாதித் தொடையுடன்
;கைலை
:மாறிப் பிறந்து வழியிடை ஆற்றிடை
:ஏறி இழியும் இதுவல்லால் - தேறித்
:திருக்கயிலை ஏத்தீரேல் சேமத்தால் யார்க்கும்
:இருக்கையிலை கண்டீர் இனிது. பாடல் 25
கயிலையை ஏத்தினால் பிறப்பிருக்கை இல்லை.
;காளத்தி
:இனிதே பிறவி இனமரங்கள் ஏறி
:கனிதேர் கடுவன்கள் தம்மின் - முனிவாய்ப்
:பிணங்கிவரும் தண்சாரல் காளத்தி பேணி
:வணங்கவல்லார் ஆயின் மகிழ்ந்து. பாடல் 26
காளத்தியைப் பேணுவார்க்கு என்றும் மகிழ்ச்சி.
;கைலை
:மகிழ்தலரும் வண்கொன்றை ... பாடல் 27

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:அந்தாதிகள்
பகுப்பு:பதினோராம் திருமுறை
பகுப்பு:10 ஆம் நூற்றாண்டுத் தமிழ் நூல்கள்
திருஈங்கோய்மலை எழுபது

**திருஈங்கோய்மலை எழுபது** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

ஈங்கோய் மலை சிவன்மீது பாடப்பட்ட 70 வெண்பாக்கள் கொண்டது இந்த நூல். இது நக்கீர தேவ நாயனாரால் பாடப்பட்டது. காலம் 10ஆம் நூற்றாண்டு. 

இந்த நூலிலுள்ள பாடல்களில் அணிநலன்கள் மிகுதி.  
48 முதல் 62 வரை உள்ள பாடல்கள் கிடைக்கவில்லை. 

;ஒரு பாடல்
:வழகிதழ் காந்தள்மேல் வண்டிருப்ப ஒண்தீ 
:முழுகியதென் றஞ்சிமுழு மந்தி – பழகி
:எழுந்தெழுந்து கைந்நெரிக்கும் ஈங்கோயே திங்கள்
:கொழுந்தெழுந்த செஞ்சடையானெ குன்று. (பாடல் எண் 70)
;செய்தி
:வழுவழுப்பான காந்தள் மலரில் வண்டு அமர்ந்து தேனைப் பருகிக்கொண்டிருந்ததாம். அதைப் பார்த்த பெண்குரங்கு வண்டு தீயில் மூழ்கிவிட்டது எனக் கருதி தீ அணையட்டும் என்று எழுந்து எழுந்து தன் கையால் நெட்டிப்போட்டு சாபமிட்டுக்கொண்டிருந்ததாம். இப்படிப்பட்ட வளம் மிக்கது ஈங்கோய்மலை.

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
திருவலஞ்சுழி மும்மணிக்கோவை

**திருவலஞ்சுழி மும்மணிக்கோவை** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

ஆசிரியம், வெண்பா, கட்டளைக் கலித்துறை என்னும் மூவகைப் பாடல்கள் மாறி மாறி வர 30 பாடல்கள் பாடுவது மும்மணிக்கோவை. திருவலஞ்சுழி தேவாரத் தலங்களில் ஒன்று. அவ்வூர்க் கோயிலிலுள்ள சிவனைப் போற்றிப் பாடப்பட்டது இந்த நூல். 

பாடியவர் நக்கீரதேவ நாயனார்; காலம் 10ஆம் நூற்றாண்டு. இதில் மொத்தம் 15 பாடல்கள் மட்டுமே உள்ளன. 

;ஒரு பாடல் 
:தானேறு மானேறு கைதொழேன் தன்சடைமேல்
:தேனேறு கொன்றைத் திறம்பேசேன் – வானேறு
:மையாரும் சோலை வலஞ்சுழியான் என்கொல்என்
:கையார் வளைகவர்த வாறு. (பாடல் எண் 11)

”வலஞ்சுழிச் சிவனின் காளைமாட்டைக்கூட நான் தொழவில்லை. அவன் தலையிலுள்ள கொன்றை மாலையைப் பற்றிக்கூடப் பேசவில்லை. அப்படி இருக்கும்போது அவன் என் கைவளையல்கள் கழலுமாறு செய்துவிட்டானே.” – எனத்  தலைவி ஒருத்தி இரங்குவதாக உள்ள அகத்திணைப் பாடல் இது. 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:மும்மணிக்கோவைகள்
பகுப்பு:சைவ சமய நூல்கள்
பகுப்பு:10 ஆம் நூற்றாண்டுத் தமிழ் நூல்கள்
திருஎழுகூற்றிருக்கை

**திருவெழுகூற்றிருக்கை** என்னும் பெயரில்
*திருஞான சம்பந்தர்
*திருமங்கை ஆழ்வார்
*நக்கீர தேவ நாயனார்
*அருணகிரிநாதர்
ஆகியோர் பாடிய பாடல்கள் உள்ளன.
### நக்கீரதேவ நாயனார் பாடல்
திருஎழுகூற்றிருக்கை பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

ஏழு படிக்கட்டுகளில் ஒவ்வொன்றாக ஏறிநின்று அப்படிக்கட்டில் உள்ள எண்களால் தொகையிட்டுப் பாடி ஏறுவதும், இறங்குவதுமாகப் பாடுவது எழுகூற்றிருக்கை. 
இது திரு என்னும் அடைமொழியுடன் ‘திருவெழுகூற்றிருக்கை’ போற்றப்படுகிறது. 
இது சொல்லணிப் பாடல். 

பத்தாம் நூற்றாண்டு நக்கீரதேவ நாயனார் பாடிய நூல் நூல் இது.
;பாடல் அமைந்துள்ள முறைமையைக் காட்டும் விளக்கம் 
* ஓருடம்பு ஈருரு ஆயினை (1, 2)
* ஒன்று புரிந்து ஒன்றி ஈரிதழ்க் கொன்றை சூடினை. மூவிலைச் சூலம் ஏந்தினை (1, 2, 3)
* இருகோட்டு ஒருமதில் மூவெயில் நாற்றிசை முரண் அரண் செகுத்தனை (1, 2, 3, 4)
* ஒன்று நினைவோர்க்கு உறுதி, இரண்டு நினைவோர்க்கு முந்நெறி உலகம் காட்டினை.  நான்கென ஊழி தோற்றினை. ஐந்தலை அரவம் அசைத்தனை (1, 2, 3, 4, 5)

இப்படி ஏழுவரை அடுக்கிக் காட்டிக்கொண்டே செல்லும் இந்தப் பாடல் பின்னர் ஏழின் முகட்டிலிருந்து (7, 6, 5, 4, 3, 2, 1) இறங்கித் தொகுத்தும், பின்னர் முறையே (6, 5, 4, 3, 2, 1) என்கிற முறைப்படி (2, 1) என முடியும் வரையில் செல்கிறது. 
கடைசியில் ‘இருகண் மொந்தை  ஒருகண் கொட்ட’ நடனமாடினான் என முடிகிறது. 

### அருணகிரிநாதர் பாடல்
*அருணகிரிநாதர் பாடிய திரு எழுகூற்று இருக்கை 27 வரிகள் கொண்டது.
*இதில் 'ஏரகத்து இறைவன்' என்று சுவாமிமலை முருகனைப் புலவர் வாழ்த்துகிறார்.

## அடிக்குறிப்பு

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005
* மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கிய வகைகள்
விஎஸ் 50

**விஎஸ் 50** (*VS50*) இத்தாலி நாட்டுத் தயாரிப்பு. இது இலங்கை, ஈராக் ஆப்கானிஸ்தான் அங்கோலா மொசாம்பிக் நமிபியா சிம்பாப்வே ஆகிய நாடுகளிற் பாவிக்கப்பட்டது. மண்ணிறத்திலான இது சுமாராக 43 கிராம் வெடிபொருளைக் கொண்டிருக்கும். 9 செண்டிமீட்டர் விட்டமும்  4.5 உயரத்தையும் உடையது. குறைவான உலோகத்தை உள்ளடக்கியபடியால் மிதிவெடிகளைக் கண்டுபிடிக்கும் கருவிகள் மூலம் கண்டுபிடிப்பது சிரமாக இருக்கலாம். 45கிராம் அளவிலான ஆர்டிஎக்ஸ் வெடிபொருளைக் கொண்டுள்ளது. 

## உசாத்துணை
* ஹலோ ரஸ்ட் இன் வெடிபொருள் அகற்றுவோரின் புத்தகம் 
* மிதிவெடிகள், வெடிக்காத வெடிநிலையில் உள்ள வெடிபொருட்கள் பற்றிய ஐக்கிய நாடுகளின் சிறுவர் நிதியத்தின் துண்டுப்பிரசுரம் 
* விஎஸ்-50  தொழில்நுடபக்குறிப்புக்கள் 

பகுப்பு:இராணுவ உபகரணங்கள்
ரைப் 72

**ரைப் 72** எனப் பொதுவாக அழைக்கப்படும் இந்த மிதிவெடி சீனத் தயாரிப்பாகும். பச்சைநிறமான இந்த ரைப் 72 மிதிவெடியில் A, B, C ரகங்கள் உள்ளது. இதில் B,C ரகங்கள் இலத்திரனியல் முறையில் இயக்கப்படுபவை. இதில் இருக்கும் ஊசியை விட மீதி எல்லாம் ஒன்றாகவே காட்சியளிக்கும் இது இலத்திரனியல் இரகமா அல்லது சாதரணமானதா எனக்கண்டுபிடிப்பது கடினமானது. மிதிவெடி அகற்றுபவர்கள் இதை அதே இடத்தில் வைத்து வெடிக்க வைக்குமாறே பரிந்துரை செய்யப்படுகின்றனர். 51 கிராம் அளவிலான வெடிபொருளைக் கொண்டிருக்கும் இது 7.8 முதல் 8 செண்டிமீட்டர் வரையிலான விட்டமும்*3.8 முதல் 4 செண்டிமீட்டர் உயரமும் உடையது. குறைவான உலோகத்தை உள்ளடக்கியபடியால் மிதிவெடிகளைக் கண்டுபிடிக்கும் கருவிகள் மூலம் கண்டுபிடிப்பது சிரமமாக இருக்கலாம்.

## உசாத்துணை
*ஐக்கிய நாடுகள் சிறுவர் நிதியத்தின் இலங்கையில் உள்ள மிதிவெடிகள், வெடிக்காத வெடிநிலையில் உள்ள வெடிபொருட்கள் பற்றிய துண்டுப்பிரசுரம். 
*ஹலோ ரஸ்ட் இன் வெடிபொருள் அகற்றுவோரின் புத்தகம் 
*மனிதர்களுக்கு எதிரான சிதறும் மிதிவெடி - ரைப் 72 

பகுப்பு:இராணுவ உபகரணங்கள்
ஜொனி 95

**ஜொனி 95** மிதிவெடி இலங்கையில் விடுதலைப் புலிகளால் உருவாக்கபட்டுப் பாவிக்கபட்டது. இது மரப்பலகையில் மின்கலத்தை இணைப்பதன் மூலம் மிதிக்கும் போது மின் இணைப்பு குறுஞ்சுற்றாக்கப்படுவதன் மூலம் வெடித்தல் நிகழ்கிறது. இதில் மின்கலம் செயலிழந்தால் வெடிகத்தல் நிகழாது எனினும் வளவுகளைத் துப்பரவு செய்யும் போது எரித்தால் வெடித்தல் நிகழலாம் இதனாலே சேதனப் பசளையாக்குவது பரிந்துரைக்கப்படுகிறது.  இது சுமாராக 50 கிராம் அளவிலான வெடிபொருளைக் கொண்டிருக்கும். இது அண்ணளவாக 11 செண்டிமீட்டர் நீளமும், 7 செண்டிமீட்டர் அகலமும் 5.5 முதல் 6 செண்டிமீட்டர் உயரமும் உடையது. கூடுதலான உலோகத்தை உள்ளடக்கியபடியால் இலகுவாக மிதிவெடிகளைக் கண்டுபிடிக்கும் கருவிகள் மூலம் கண்டுபிடிக்க இயலும். சிலசமயம் சிகப்பு நிறத்தில் ஆங்கிலத்தில் Jony 95 Made in Tamil Eeelam என்றவாறு எழுதப்பட்டு இருக்கும். 

## உசாத்துணை
*ஐக்கிய நாடுகள் சிறுவர் நிதியத்தின் இலங்கையில் உள்ள மிதிவெடிகள், வெடிக்காத வெடிநிலையில் உள்ள வெடிபொருட்கள் பற்றிய துண்டுப்பிரசுரம். 
* ஹலோ ரஸ்ட் இன் வெடிபொருள் அகற்றுவோரின் புத்தகம் 

பகுப்பு:இராணுவ உபகரணங்கள்
தாதுசேனன்

**தாதுசேனன்** (பொ.பி. 463 - 479) என்பவன் இலங்கை மௌரிய மன்னர்கள் வம்சத்தை சேர்ந்த முதல் மன்னனாவான். களப்பிரர் ஆட்சிக்காலத்தில் தமிழகத்திலிருந்து வந்த பாண்டியர் வேந்தர்கள் சிலர் இராசராட்டிரப் பாண்டியர் என்னும் ஆட்சியை தொடங்கி வைத்தனர். அக்காலத்தில் தாதுசேனன் அநுராதபுரம் மகாவிகாரை என்னும் பௌத்தப் பள்ளியில் இருந்தான். இவனுக்கு நாடாலும் ஆசையிருக்கிறதை அறிந்த இவனுடைய தாய்மாமன் இவனுக்கு மத நூல்களை போதிக்காமல் அரசியல் நூல்களை போதித்தான். தனக்கெதிரான தாதுசேனன் பௌத்தப் பள்ளியில் இருப்பதை அறிந்த முதலாம் இராசரட்டிரப் பாண்டியன் பாண்டு இவனை கைது செய்வதற்கு முயற்சித்தான். இதை அறிந்த தாதுசேனனும் அவன் மாமனும் மகாவலி கங்கை தாண்டிச் சென்று உருகுணை காட்டுப்பகுதிக்குச் சென்றனர். அக்காலத்தில் உருகுணை கலகக்காரர்களுக்குப் புகலிடமாக விளங்கியது. அங்கிருந்து இராசராட்டிரப் பாண்டியர்கள் மீது படையெடுக்க தக்க சமயம் பார்த்திருந்தனர் தாதுசேனனைச் சேர்ந்தவர்கள். ஆறு இராசராட்டிரப் பாண்டியர் மன்னர் ஆட்சியிலும் இராசராட்டிரம் மீது படையெடுத்தான். அனைத்து படையெடுப்பிலும் பாண்டிய மன்னர்களுக்கே வெற்றி கிட்டினாலும் திரிதரன் மற்றும் தாட்டியன் போன்ற இராசராட்டிரப் பாண்டியர்கள் இவனால் கொல்லப்பட்டனர். முடிவாக ஆறாம் இராசராட்டிரப் பாண்டிய மன்னனான பிட்டியன் ஆட்சியில் அவனைக்கொன்று இலங்கையைக் கைப்பற்றினான் தாதுசேனன். அதிலிருந்து இராசராடிரப் பாண்டியர் ஆட்சி முடிவு பெற்றது. மௌரிய வம்சத்தைச் சேர்ந்த இவனது வழிவந்தோரே அதன் பிறகு இலங்கையை சில நூற்றாண்டுகள் அரசாண்டனர்.

## உள்நாட்டுப்பகை
இவனுக்கு இரண்டு மனைவிகள் இருந்தனர். முதல் அரசகுல மனைவிக்கு முதலாம் முகலன் (பொ.பி. 497 -515) என்ற மகனும் ஒரு மகளும் இருந்தனர். மற்றொரு மனைவிக்கு முதலாம் காசியப்பன் என்ற மகனுண்டு. தாதுசேனனின் தங்கை மகனுக்கு தன் முதல் மனைவியின் பெண்ணை மனமுடித்து அவனையே அமைச்சனாகவும் வைத்துக் கொண்டான். தன் பெண்ணை அமைச்சன் கொடுமைப்படுத்துகிறான் என்பதை அறிந்த தாதுசேனன் தன் தங்கையும் அமைச்சனின் தாயுமானவளை கொன்றுவிட்டான். அதனால் கோபமடைந்த அமைச்சன் காசியப்பனிடம் சென்று அவனுக்கு அரசாளும் ஆசையை ஊட்டிவிட்டு அவனின் தந்தையான தாதுசேனனையே கைது செய்யுமாறு செய்துவிட்டான். அதனால் பட்டத்துக்கு உரியவனான முகலன் தமிழகத்திற்கு தப்பிவிட்டான். அமைச்சன் அதனோடு நில்லாமல் காசியபனிடம் மீண்டும் சென்று உன் தந்தையான் தாதுசேனன் இலங்கையின் செல்வங்களை மொக்கல்லானனுக்காக ஒளித்து வைத்திருப்பதாக கூறியவுடன் தாதுசேனனையே காசியபன் கொன்றுவிட்டான். அதன் பிறகு காசியபன் (பொ.பி. 479 - 497] இலங்கையை அரசாண்டான்.

## இவற்றையும் பார்க்க
ஆட்சியாளர் பட்டியல், இலங்கை

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:இலங்கை மௌரிய மன்னர்கள்
பகுப்பு:473 இறப்புகள்
பொருளியல் கூட்டுறவு மற்றும் வளர்ச்சிக்கான அமைப்பு

**பொருளியல் கூட்டுறவு மற்றும் வளர்ச்சிக்கான அமைப்பு ** (Organisation for Economic Co-operation and Development, அல்லது **ஓஇசிடி**, ) 1961ஆம் ஆண்டில் உலக வணிகத்தையும் பொருளியல் வளர்ச்சியையும் தூண்டிட 34 நாடுகளால் நிறுவப்பட்ட ஓர் பன்னாட்டு பொருளியல் அமைப்பாகும்.   மக்களாட்சி மற்றும்  சந்தைப் பொருளாதாரத்தில் நம்பிக்கை உடைய நாடுகளின்  அரங்கமாக தங்கள் நிதிக்கொள்கைகளை பகிர்ந்து கொள்ளுதல், பொதுவான சிக்கல்களுக்கு தீர்வு காணுதல், நல்ல நடைமுறைகளை அடையாளம் காணுதல் போன்றவற்றை உரையாடவும் உறுப்பினர்களின் உள்நாட்டு வெளிநாட்டு கொள்கைகளை ஒருங்கிணைக்கவும் இது உள்ளது. 

இரண்டாம் உலகப் போருக்குப் பின்னர் ஐரோப்பாவின் மீள்கட்டமைப்பிற்கான மார்ஷல் திட்டத்தை செயல்படுத்த 1948ஆம் ஆண்டில் ஏற்படுத்தப்பட்ட  ஐரோப்பிய பொருளியல் கூட்டுறவிற்கான அமைப்பிலிருந்து (OEEC)  ஐரோப்பாவில் இல்லாத நாடுகளையும் சேர்த்துக்கொண்டு இந்த அமைப்பு உருவானது.  இதன் உறுப்பினர் நாடுகளில் பெரும்பான்மையானவை உயர்வருமானம் உடைய பொருளாதாரங்கள் ஆகும். மனித வளர்ச்சிச் சுட்டெண் *மிக உயரிய நிலையில்* உள்ள இந்த நாடுகள் வளர்ந்த நாடுகளாகும்.

ஓஇசிடியின் தலைமையகம் பிரான்சுத் தலைநகர் பாரிசில் உள்ளது.
## உறுப்பினர் நாடுகள்
ஓஇசிடியில்  32 உறுப்பினர் நாடுகள் உள்ளன; இரு நாடுகளுக்கு அழைப்பு விடப்பட்டுள்ளது.

### நடப்பு உறுப்பினர்கள்
தற்போது பொருளியல் கூட்டுறவு மற்றும் வளர்ச்சிக்கான அமைப்பில் முப்பத்து நான்கு நாடுகள் உறுப்பினர்களாக உள்ளன.

## செயலாளர்கள்
* 1948–1955 &nbsp; ரொபேட் மார்ஜொலின்
* 1955–1960 &nbsp; ரெனே சேர்ஜென்ர்
* 1960–1969 &nbsp; தோர்கில் கிரிஸ்டென்சன்
* 1969–1984 &nbsp; எமிஎல் வான் லெனேப்
* 1984–1994 &nbsp; ஜீன்-க்ளயூட் பெயே
* 1994  *ஸ்டாவன் சோல்மன்* (இடைக்கால)
* 1994–1996 &nbsp; ஜீன்-க்ளயூட் பெயே
* 1996–2006 &nbsp; டொன் ஜோன்ஸ்டன்
* 2006–தற்போது &nbsp; ஜொஸ் ஏஞ்சல் குரியா

## காட்டிகள்
பொருளியல் கூட்டுறவு மற்றும் வளர்ச்சிக்கான அமைப்பில் உறுப்பினராகவுள்ள நாடுகள் பற்றிய பல்வேறு தரப்பட்ட விபரங்கள் அட்டவணையில் காட்டப்பட்டுள்ளது.

## குறிப்புகள்

## வெளி இணைப்புகள்
* பொருளியல் கூட்டுறவு மற்றும் வளர்ச்சிக்கான அமைப்பு 
* OECD iLibrary - OECD's portal for books, reports, statistics, working papers and journals
* International Futures Programme
* OECD Forum 
* Text of the OECD Guidelines for Multinational Enterprises
* The OECD Observer
* OECD Statistical portal 
* OECD-UNDP Partnership for Democratic Governance 
* Statistics
* Global Forum on Transparency and Exchange of Information for Tax Purposes

### ஒளிதங்கள்
* OECD YouTube channel
* OECD French Language YouTube channel
* OECD Development Centre at YouTube

பகுப்பு:பன்னாட்டு அமைப்புகள்
சவாட்

**சவாட்** அல்லது **பிரான்சு குத்துச்சண்டை** என்பது கைகள் கால்களைப் பாவித்து, மேலத்தேய குத்துச்சண்டை மற்றும் உதைகள் சேர்ந்த பிரான்சு சண்டைக்கலையாகும். இதில் பாதத்தால் உதைப்பது மாத்திரம் அனுமதிக்கப்பட்டுள்ளது. சவாட் எனும் பிரான்சிய பதத்தின் பொருள் பழைய காலணி என்பதாகும். காலுதைச்சண்டை வகைகளில் சவாட் மாத்திரமே காலணிகளை உபயோகிக்க அனுமதிக்கிறது.

## மேற்கோள்கள்

## வெளியிணைப்புகள்
*உத்தியோக பூர்வ வலைப்பக்கம் 
*உத்தியோக பூர்வ வலைப்பக்கம் 

பகுப்பு:தற்காப்புக் கலைகள்
பகுப்பு:பிரான்சு
பகுப்பு:சண்டை விளையாட்டுக்கள்
அண்டவிய மொழிபெயர்ப்பி

**அண்டவிய மொழிபெயர்ப்பி** என்பது எந்த மொழியில் இருந்தும் எந்த ஒரு மொழிக்கும் நிகழ்நேரத்தில் மொழிபெயர்ப்புச் செய்யும் ஒரு கருத்திநிலைக் கருவி ஆகும். இது பல அறிபுனைக் கதைகளில் இடம்பெறும் ஒரு நுட்பக் கூறு ஆகும். அண்மைக் காலங்களில் இது குறிப்பிட்ட மொழிகளுக்கு இடையேயாவது நிறைவேற்றத்தக்க நுட்பங்கள் வளர்ச்சிபெற்று உள்ளன.

## மேற்கோள்கள்

பகுப்பு:மொழிபெயர்ப்பு
நோய்க் கிருமிக் கோட்பாடு

**நோய்க் கிருமிக் கோட்பாடு** (Germ theory of disease) என்பது மனிதருக்கு உண்டாகும் பல நோய்கள் நுண் கிருமிகளால் உண்டாக்கப்படுபவை என்ற கோட்பாடு ஆகும்.  இந்தக் கோட்பாடு 19ம் நூற்றாண்டில் அறிமுகப்படுத்தப்பட்டது.  இன்று மிக உறுதியாக இது நிறுவப்பட்டுள்ளது.  நவீன மருத்துவத்தின் முக்கிய கோட்பாடுகளில் இதுவும் ஒன்றாகும்.

## மேற்கோள்கள்

பகுப்பு:மருத்துவம்
பகுப்பு:உயிரியல் கோட்பாடுகள்
ரங்கன் 99

**ஜொனி 99** அல்லது **ரங்கன் 99**  விடுதலைப் புலிகளின் மனிதர்களுக்கு எதிரான மிதிவெடியாகும். இது பாக்கிஸ்தானிய பீ4எம்கே1 மிதிவெடியைப் பிரதிபண்ணுவதன் மூலம் உருவாக்கப்பட்டதாகக் சிலராற் கருதப்பட்டாலும் இது அதைவிட அளவிற் பெரியதுடன் பாரிய பாதிப்பை ஏற்படுத்தும். இது 100 கிராம் அளவிலான வெடிபொருளைக் கொண்டிருக்கும். 9 செண்டிமீட்டர் விட்டமும் 5.5 சென்டிமீட்டர் உயரமும் உடையது. பெரும்பாலும் பிளாஸ்டிக் கதிரைகள், ஏனைய பிளாஸ்டிக் பொருட்களை உருக்கியே இதன் வெளிப்பாகம் தயாரிக்கப்ட்டதால் இதற்குக் குறிப்பிட நிறம் ஏதும் இல்லை. பொதுவாக பிளாஸ்டிக் கதிரைகள் எந்த நிறத்தில் இருக்கிறதோ அந்த நிறத்திலே இது காட்சியளிக்கும். குறைவான உலோகத்தை உள்ளடக்கியபடியால் மிதிவெடிகளைக் கண்டுபிடிக்கும் கருவிகள் மூலம் கண்டுபிடிப்பது சிரமாக இருக்கலாம். இதன் இன்னொரு வகையான மின்சார மிதிவெடிகள் இறுதிப்போரின் ஆரம்பத்தில் பயன்படுத்தப்பட்டாலும் வைப்பவர்களுக்கே காயத்தை உண்டுபண்ணியமையால் பின்னர் கைவிடப்பட்டது. இதைக் கையாள முயன்றால் வெடிக்கும், எனவே ஜொனி மின்சார மிதிவெடிகள் கண்டுபிடிக்கப்பட்டால் அந்த இடத்திலேயே வைத்து அழிக்கப்படும். 

இது அம்மான் அம்மான் 2000 ஆகிய வாகனங்களுக்கு எதிரான மிதிவெடியில் வெடித்தலை ஆரம்பித்துவைப்பதற்கும் பயன்படுகிறது. 

## இவற்றையும் பார்க்க
ஜொனி 95

## உசாத்துணை
*ஐக்கிய நாடுகள் சிறுவர் நிதியத்தின் இலங்கையில் உள்ள மிதிவெடிகள், வெடிக்காத வெடிநிலையில் உள்ள வெடிபொருட்கள் பற்றிய துண்டுப்பிரசுரம். 
* ஹலோ ரஸ்ட் இன் வெடிபொருள் அகற்றுவோரின் புத்தகம் 

பகுப்பு:இராணுவ உபகரணங்கள்
பெருந்தேவபாணி

**பெருந்தேவபாணி** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

இதன் காலம் 10ஆம் நூற்றாண்டு; ஆசிரியர் நக்கீரதேவ நாயனார். இவர் சிவபெருமான்மீது ஈடுபாடுடையவர் எனபதை இவரது பிற நூல்களாலும் அறியலாம். 

பெருந்தேவன் என்பவன் சிவன். பாணி என்பது பாடல். 
## கதைக்கு அடிப்படை
தருமி கொண்டுவந்த பாட்டில் குற்றம் காட்டிய நக்கீரனைச் சிவன் சபித்தார் என்பது திருவிளையாடல் புராணத்தில் உள்ள ஒரு கதை. இந்தக் கதை பெருந்தேவபாணி என்னும் இந்த நூலின் அடிப்படையில் தோன்றியது.

இந்த நூலில் நக்கீரதேவ நாயனார் சிவபெருமானைப் புகழ்ந்து பாடுகிறார். இந்த நூலின் இறுதியில் சேர்க்கப்பட்டுள்ள வெண்பா மேலே சொன்ன கதையை நினைவூட்டுகிறது. 

## நூலின் அமைப்பு
பெருந்தேவபாணி முதலில் சிவன் புகழை 49 அடிகளில் அடுக்கிக்கொண்டே செல்கிறது.

பின்னர் முன்னிலைப்படுத்தி 13 அடிகளில் புகழ் பாடுகிறது.
;முடிபு
:அதனால், கூடலாலவாய்க் குழகன் ஆவது அறியாது அருந்தமிழ் பழித்தனன் அடியேன். அருளல் வேண்டும் என மன்னிப்புக் கேட்டுப் பாடல் முடிகிறது.

### பா வகை
இந்தப் பாடலைச் செய்யுள் வடிவில் இணைக்குறள் ஆசிரியப்பா எனலாம். கலிப்பா எனவும் காட்டும் வகையில் அம்போதரங்கம், தனிச்சொல், சுரிதகம் என்னும் உறுப்புகளுடன் திகழ்கிறது.

சிவபுராண அமைப்போடு ஒப்புமை உடையது.

## அடிக்குறிப்பு

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
உலக சித்தர்கள் நாள்

**உலக சித்தர்கள் நாள்** (*World Siddha day*) என்பது சித்த மருத்துவத்தின் சிறப்பைப் போற்றும் வகையிலும், சித்த 
மருத்துவம் குறித்த விழிப்புணர்வை ஏற்படுத்தவும், சித்த மருத்துவ அறிவியலை உருவாக்கிய சித்தர்களுக்கு நன்றி தெரிவிக்கும் வகையிலும் ஒவ்வோர் ஆண்டும் ஏப்ரல் 14 ஆம் நாள் கொண்டாடப்பட்டு வருகிறது.

## பின்புலம்
தமிழ்நாட்டின் முன்னாள் முதல்வர் மு. கருணாநிதி 2009 ஏப்ரல் 14 இல் சித்திரைப் புத்தாண்டு நாளை உலக சித்தர்கள் நாளாக அறிவித்தார். இதனை அடுத்து முதலாவது உலக சித்தர்கள் தினம் 2009 ஏப்ரல் 14 ஆம் நாள் கொண்டாடப்பட்டது. தமிழக ஆளுநர் சுர்ஜித் சிங் பர்னாலா கலந்து கொண்டு உரையாற்றினார். 2வது உலக சித்தர்கள் நாள் 2010 ஏப்ரல் 14 இல் சென்னை, அடையாறில் கொண்டாடப்பட்டது. இந்நிகழ்வில் 2000 த்திற்கும் அதிகமான சித்த மருத்துவர் மாணவர்கள், ஆசிரியர்கள், மற்றும் மருத்துவர்கள் கலந்து கொண்டனர். மூன்றாவது சித்தர்கள் நாள் கேரளாவில் திருவனந்தபுரத்தில் 2011 ஏப்ரல் 14, 15 ஆம் நாட்களில் கொண்டாடப்பட்டது.

## மேற்கோள்கள்

## வெளி இணைப்புகள்
*உலக சித்தர்கள் தினம்

பகுப்பு:சித்த மருத்துவம்
பகுப்பு:சித்தர்கள்
பகுப்பு:ஏப்ரல் சிறப்பு நாட்கள்
கோபப் பிரசாதம்

**கோபப் பிரசாதம்** நக்கீரதேவ நாயனாரால் எழுதப்பட்ட நூல். 

ஆசிரியப்பாவால் ஆனது. புலவர் கூற்றுவன் மேல் கோபம் கொண்டு பாடிய செய்தியைக் கொண்டது. நக்கீரதேவ நாயனார் 10ஆம் நூற்றாண்டில் வாழ்ந்த புலவர்.

இந்த நூல் பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

## உள்ளடக்கம்
இந்த நூலில் சிவன் பற்றிய கதைச் செய்திகள் புகழாரமாக அடுக்கப்பட்டுள்ளன. இப்படிப்பட்ட புகழையெல்லாம் அறியாமல் வாழும் மக்களை எமன் ஏன் இன்னும் கொண்டு போகவில்லை என்று புலவர் கோபம் கொள்கிறார்.  

சிவனைப் புகழ்கிறார்.

சிவனை விட்டுவிட்டு வேறு நினைப்பவர் முயலை விட்டுவிட்டுக் காக்கையை வேட்டையாடச் சென்றவர் போன்றவர் ஆவர்.

பித்தரைப் போன்ற ஆரியப் புத்தகப் பேய்

இவரை அறுத்து நிலைநாட்டுபவர் ஆரும் இல்லை.

எனவே, இவர்களைக் கொண்டேகாக் கூற்றம் தவறு செய்கிறது என முடிக்கிறார்.

## அடிக்குறிப்பு

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
பகுப்பு:சைவ சித்தாந்த தமிழ் இலக்கியம்
கார் எட்டு

**கார் எட்டு** பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் ஒன்று.

10ஆம் நூற்றாண்டில் வாழ்ந்த புலவர் நக்கீரதேவ நாயனார் இதன் ஆசிரியர்.

## நூலின் பெயர்

சிவபெருமானைக் கார்காலத்தோடு ஒப்பிட்டுப் பாடிய எட்டு வெண்பாக்கள் இதில் உள்ளன. எட்டு பாடல்களைக் கொண்ட நூலை ‘எட்டு’ என்றும், பத்துப் பாடல்கள் கொண்ட நூலைப் 'பத்து' என்றும், ‘பதிகம்’ என்றும் கூறுவர். இந்த வகையில் இந்த நூல் ‘காரெட்டு’ என்னும் பெயரைப் பெற்றுள்ளது. பதினெண்கீழக்கணக்கு நூல்களில் ஒன்றான ‘கார்நாற்பது’ என்பதன் பெயரோடு இதை ஒப்பிடலாம்.

## பாடல் எடுத்துக்காட்டு
:பாரும் பனிவிசும்பும் பாசபதன் பல்சடையும்
:ஆரும் இருள் கீண்டு மின் விலகி ஊரும்
:அரவம் செல அஞ்சும் அஞ்சொலார் காண்பர்
:கரவிந்த மென்பாரக் கார். 
;இந்தப் பாடலின் செய்தி
:கார் காலத்தில் பாரும் விசும்பும் இருண்டது. அந்த இருளைக் கிளறிக்கொண்டு ஒரு மின்னல். அந்த மின்னல் போல் சிவபெருமானின் செஞ்சடை தோன்றியது. 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
போற்றித்திருக்கலிவெண்பா

**போற்றித்திருக்கலிவெண்பா**  பதினோராம் திருமுறையில் இடம் பெற்றுள்ள நூல்களில் ஒன்று. 96 வகையான சிற்றிலக்கியங்களில் கலிவெண்பா என்பதும் ஒன்று.

10ஆம் நூற்றாண்டில் வாழ்ந்த புலவர் நக்கீரதேவ நாயனார் இதன் ஆசிரியர்.
கலிவெண்பா என்னும் யாப்பால் சிவன் புகழை இந்த நூல் பாடுகிறது.

:திருத்தங்கு மார்பின் திருமால் வரைபோல்
:எருத்தத் திலங்கியவெண் கோட்டுப் – பருத்த
:குறுந்தாள் நெடுமூக்கின் குன்றிக்கண் நீல 
:நிறத்தால் பொலிந்து நிலமே – லுறத்தாழ்ந்து
:பன்றித் திருவுருவாய்க் காணாத பாதமலர்
எனத் தொடங்கிப் பாடல் ஓடுகிறது. 
:காளத்தி போற்றி கயிலைமலை போற்றியென
:நீளத்தி னால்நினைந்து  நிற்பார்கள் – தாளத்தோ(டு)
:எத்திசையும் பன்முரசம் ஆர்த்திமையோர் போற்றிசைப்ப
:அத்தனடி சேர்வார்கள் ஆங்கு.
எனக் கூறிப் பாடல் முடிகிறது.

## அடிக்குறிப்பு

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
பரேலி கோட்டம்

**பரேலி கோட்டம்** இந்தியாவின் உத்தரப்பிரதேச மாநிலத்தின் நிர்வாக்க் கோட்டங்களில் ஒன்று. பரேலி  நகரம் இந்தக்கோட்டத்தின் தலைநகரம் ஆகும். இக்கோட்டத்தில் கீழ் உள்ள மாவட்டங்களாவன:-
* பதாயூம் மாவட்டம்
* பரேலி மாவட்டம்
* பதாயூன் மாவட்டம்
* பிலிபித் மாவட்டம்
* ஷாஜகான்பூர் மாவட்டம்

பகுப்பு:உத்தரப் பிரதேசத்தில் உள்ள கோட்டங்கள்
மகர்பட்டா

**மகர்பட்டா**, புனே நகரத்தில் உள்ள மென்பொருள் மற்றும் தகவல் தொழில்நுட்ப பூங்காவாகும். சுமார் 400 ஏக்கர் பரப்பளவில் அமைந்துள்ள இவ்விடத்தில் அசெஞ்சர், ஆம்டாக்சு, அவாயா, எலக்ட்ரானிக் டாட்டா சிஸ்டம்ஸ், சைபேசு மற்றும் ஐகேட் பட்னி உள்ளிட்ட பிரபலமான மென்பொருள் மற்றும் தகவல் தொழில்நுட்ப நிறுவனங்களின் அலுவலகமும், அந்நிறுவனங்களில் பணிபுரிபவர்களின் குடியிருப்பும் கொண்டுள்ளது.

## இன்றைய மகர்பட்டா
மகர்பட்டாவில் மூன்று பிரிவுகள் உள்ளது.

# குடியிருப்பு: பூக்களின் பெயர்களைக் கொண்டு அனைத்து குடியிருப்புகளுக்கும் பெயர் சூட்டப்பட்டுள்ளது. எ.கா. *[[w:en:Daffodils | டேபோடில்ஸ்]]*, *[[w:en:Roystonea | ராய்ஸ்டோனியா]]* உள்ளிட்டவை.
# வணிகம்: *மெகா சென்டர்* மற்றும் *டெஸ்டினேஷன் சென்டர்* என்ற இரண்டு பெரிய வணிக வளாகம் அமைந்துள்ளது.
# சைபர் சிட்டி (தொழில் நுட்ப வளாகம்) மற்றும் சமுதாய பொருளதார மண்டலம் (SEZ - Social Economic Zone): 16 கோபுரங்கள் உள்ளது, ஒவ்வொரு கோபுரத்திலும், குறைந்தபட்சம் 6-அடுக்குகள் உள்ளது.

## மகர்பட்டா படிமங்கள்

படிமம்:Magarpatta CyberCity.jpg|மகர்பட்டா நகரத்தின் 11வது மற்றும் 12வது கோபுரத்தின் தோற்றம்
படிமம்:Magarpatta- city-pune.jpg | மகர்பட்டா நகரத்தின் 2வது கோபுரத்தின் தோற்றம்


## வெளி இணைப்புகள்
*மகர்பட்டா பீட்ஸ்  
*மகர்பட்டாவின் வெற்றிக் கதை ரெடிப் இணையத்தில் 
*மகர்பட்டா இணையத்தளம் 
*மகர்பட்டாவில் வீடு காலி நிலவரம்  

## மேற்கோள்கள்

பகுப்பு:புனே
சோடோகான்

**சோடோகான்** (松濤館流 | Shōtōkan-ryū) என்பது கராத்தேயிலுள்ள பல வகைகளில் ஒன்றாகும். ஜியின் புனாகோசி (1868–1957) மற்றும் அவருடைய மகன் ஜிகோ புனாகோசி (1906–1945) என்பவர்களால் பல சண்டைக் கலைகளிலிருந்து மேம்படுத்தப்பட்ட கராத்தேயின் ஒரு வகையே சோடோகான் கராத்தே ஆகும். ஜியின் ஓக்கினாவாவில் பிறந்தார். இவருடைய பகிரங்க செயன் முறை, பல வகை கராத்தே முறைகளை பல்கலைக்கழக கராத்தே கழகங்களில் வளர்த்தல் போன்ற கராத்தே பிரபல்யப்படுத்தும் செயற்பாடுகளுக்காக பரந்தளவில் பாராட்டுப் பெற்றவர்.

பல்கலைக்கழக கராத்தே கழகங்கள் மற்றும் வெளியிட கராத்தே பயிலகங்களில் ஜியின் பல மாணவர்களைக் கொண்டிருந்தார். கராத்தே பயிலகங்கள் அவருடைய மரணத்திற்குப் பிறகும் (1957) தொடர்ந்து கற்பித்தன. ஆயினும், உள்ளே காணப்பட்ட ஒத்துப் போகாத தன்மைகள் பல பிரிவு நிறுவனங்களை உருவாக்கியது. ஜப்பான் கராத்தே சங்கம் மற்றும் சோடோகாய் ஆரம்பத்தில் பிரிந்ததும், அதன் தொடர்ச்சியாக பல பிரிவுகள் உருவாகின. இன்று தனியொரு சோடோகான் கராத்தே பயிலகம் பாடசாலை இல்லை. இருந்தபோதிலும் அவை ஜியின் புனாகோசியின் தாக்கத்தைக் கொண்டுள்ளன. முதலாவதும் பெரிய வகையான கராத்தே வகைகளில் சோடோகான் கராத்தேயின் தாக்கம் கொண்ட முறையும் பாரம்பரியமிக்கதுமாக கருதப்படுகிறது.

## சொல்லிணக்கம்
சோடோகான் ஜியின் உருவாக்கிய முதலாவது கராத்தே பயிலகத்தின் பெயராகும். மெஜிரோவில் 1939 இல் உருவாக்கப்பட்ட இது 1945 நேசநாட்டுப் படைகளின் விமானக் குண்டு வீச்சில் அழிந்தது. சோடோ என்றால் தேவதாரு அலை (காற்று வீசும்போது ஏற்படும் தேவதாரு ஊசிபோன்ற இலை முனைகளின் நகர்வு). இது அவருடைய புனைபெயராகவும் இருந்தது. இப்பெயரை தன்னுடைய மாணவர்களுக்கான செய்தி, கவிதை மற்றும் மெய்யியல் எழுத்துக்களின்போது பாவித்தார். கான் என்பதன் அர்த்தம் வீடு அல்லது மண்டபம் என்பதாகும். தங்கள் குருவை கௌரவப்படுத்த அவருடைய மாணாவர்கள் சோடோ-கான் எனும் அடையாளத்தை உருவாக்கி, ஜியின் அவர்களுக்கு கற்றுக்கொடுத்த மண்டபத்தின் வாசலின்மேல் வைத்தனர்.

## தனிச் சிறப்புகள்
சோடோகான் பயிற்சியானது அடிப்படை, நகர்வின் அமைப்பு (காட்டா), சண்டை ஆகிய மூன்று பகுதிகளைக் கொண்டது.

## மேற்கோள்கள்

பகுப்பு:தற்காப்புக் கலைகள்
பகுப்பு:சப்பான்
முதலாம் மொக்கல்லானன்

**முதலாம் மொக்கல்லானன்** அல்லது **முதலாம் முகலன்** (பொ.பி. 497 -515) என்பவன்  இலங்கை மௌரிய மன்னர்கள் வம்சத்தில் மூன்றாம் மன்னனாவான். இவனது மாற்றாந்தாய் மகனான முதலாம் காசியப்பன் (பொ.பி. 479 - 497) மௌரிய மன்னர்கள் வம்சத்தில் முதலாமனவனும் மொக்கல்லானன் மற்றும் காசியபனின் தந்தையுமானவனான தாதுசேனன் என்பவனைச் சிறையில் அடைத்து கொன்றும் விட்டு அரசக்கட்டிலில் ஏறியவன். காசியப்பனின் தந்தையின் இன்னொரு மனைவியின் மகனும் ஆட்சிக்கு ஏற வேண்டிய பட்டத்து இளவரசனான இந்த மொக்கல்லானன் தன் தந்தையைக் காசியப்பன் கொன்றுவிட்டதை அறிந்தவுடன் தமிழ்நாட்டுக்கு தப்பிச் சென்றான். அவன் திரும்பி வந்து தன்னைத் தாக்கக் கூடும் என்றெண்ணிய காசியப்பன் சீகிரியா (தற்போதுள்ள அநுராதபுரத்திலிருந்து தென்கிழக்கே இருக்கும் சீகிரியா) என்னும் மலைக்கோட்டை அரண்மனையைக் கட்டி அங்கிருந்து அரசாண்டான். இவனுடைய பதினெட்டாம் ஆட்சியாண்டில் இவன் எதிர்பார்த்தபடியே முதலாம் மொக்கல்லானன் தன் நண்பர்களான தமிழ்நாட்டு நிகந்தர்களை இணைத்துக் கொண்டு படையெடுத்து வந்தான். தான் தோற்றுவிடுவோம் என்று தெரிந்தவுடன் காசியப்பன் தன் வாளால் தன் தலையை வெட்டி தற்கொலை செய்து கொண்டான். அதன் பிறகு முகலனே இலங்கையை அரசாண்டான்.

மேலும் தன் தந்தையான தாதுசேனனை கொல்ல காசியப்பனுக்கு உதவியாய் இருந்த 1000 பேர்களையும் முகலன் கொன்றுவிட்டான். மற்ற சில பேர்களின் மூக்கையும் காதையும் அறுத்து அவர்களை நாடு கடத்தியும் விட்டான். இதனால் தமிழகத்திலிருந்து தன் மீது படையெடுத்து வருவார்கள் என்பதையறிந்த இவன் பல ஏற்பாடுகளை செய்து இலங்கையை 18 ஆண்டுகள் அரசாண்டான். இவனுக்குப் பிறகு இவனுடைய மூத்த மகனான குமார தாதுசேனன் என்பவன் இலங்கையை அரசாண்டான்.

## மேற்கோள்கள்

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:இலங்கை மௌரிய மன்னர்கள்
திருக்கண்ணப்ப தேவர் திருமறம்

திருக்கண்ணப்ப தேவர் திருமறம் என்னும் பெயரில் பதினோராம் திருமுறையில் இரண்டு நூல்கள் இடம் பெற்றுள்ளன.
* 10ஆம் நூற்றாண்டில் வாழ்ந்த புலவர் நக்கீர தேவ நாயனார் இயற்றியது ஒன்று. இது நீண்ட ஆசிரியப்பாவில் அமைந்துள்ளது.
* 10ஆம் நூற்றாண்டில் கல்லாட தேவ நாயனார் இயற்றியது மற்றொன்று. இது 38 அடிகள் கொண்ட சுருக்கமான ஆசிரியப்பாவில் அமைந்துள்ளது.
96 வகையான சிற்றிலக்கியங்களில் ‘மறம்’ என்பதும் ஒன்று.

## மறம் பற்றிய நூல்கள்
எதிரிகளை வெல்வது ஒருவகை மறம். மன்ன்னுக்கு என் மகளைத் தரமாட்டேன் என முழங்குவது மற்றொரு மறம். இந்த நூல் காட்டுவது திருமறம். 

பாரி முல்லைக்குத் தேர் தந்தது, பேகன் மயிலுக்குப் போர்வை தந்தது ஆகியவற்றைக் ‘கொடைமடம்’ என்றனர். கண்ணப்பன் தன் கண்ணைத் தானே பிடுங்கித் தந்தது ‘கொடைமறம்’. இந்தக் கொடைமறத்தைத் திருமறமாக்குகிறது இந்த நூல்.

## கண்ணப்பன் கதை

பொத்தம்பி நாட்டு உடுப்பூரில் வாழ்ந்த வேடன் திண்ணன். வேட்டையாடிச் செல்லும் வழியில் காளத்தி மலைமேல் இருந்த சிவலிங்கத்தைக் கண்டான். பசியோடு இருக்குமே என எண்ணித் தான் வேட்டையாடிக் கொண்டுவந்த இறைச்சிகளைப் படைத்து வைத்துவிட்டுப் போய்விட்டான். வழக்கமாகப் படைக்கும் அந்தணனர் அவற்றை நீக்கிவிட்டுத் தன் சைவ உணவைப் படைத்தார். திண்ணனின் அன்பு மேலானது என்பதை அந்தணனுக்கு வெளிப்படுத்த இறைவன் விரும்பினார். சிவலிங்க்கதின் வலக்கண்ணில் குருதி ஒழுகச் செய்தார். திண்ணனின் மூலிகை மருத்துவம் பயன் தரவில்லை. தன் கண்களில் ஒன்றைப் பிடுங்கி அதன்மீது ஒட்டவைத்தான். ஒழுகிய குருதி நின்றுவிட்டது. பின் லிங்கத்தின் மற்றொரு அதேபோல் குறுதி. திண்ணன் தன் மறுகண்ணையும் பிடுங்கி அப்பினான். இறைவன் “கண்ணப்பா! என் கண் குருதி நின்றுவிட்டதைப் பார்” என்றார். கண்ணப்பன் கண் பெற்றான்.

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
தடுமாற்றம்

**தடுமாற்றம்** (*Glitch*) என்பது முறைமையொன்றில் ஏற்படும் குறுகிய காலத்திற்கு நீடிக்கும் தவறு ஆகும்.

## கணினித் தடுமாற்றம்
பின்வரும் வழுக்கள் கணினித் தடுமாற்றங்களாகக் கொள்ளப்படும்.
* தவறாக எழுதப்பட்ட மென்பொருள் (மென்பொருள் வழு)
* இயக்குநரால் வழங்கப்பட்ட தவறான அறிவுறுத்தல்கள்
* கண்டறியப்படாத செல்லுபடியாகாத உள்ளீட்டுத் தரவுகள்
* கண்டறியப்படாத தொடர்பாடல் வழுக்கள்
* கணினி நச்சுநிரல்கள்
* கொந்துதல்

கணினித் தடுமாற்றங்களின் காரணமாகப் பின்வரும் விளைவுகள் ஏற்படக்கூடும்.
* விசைப்பலகைச் செயல் பிழை
* எண் விசைப் பழுது
* அசாதாரணமான திரை
* தற்போக்குச் செய்நிரற்செயல் பிழைகள்
* அசாதாரணமாகச் செய்நிரல்கள் பதியப்படல்

## ஒளித்தோற்ற விளையாட்டுத் தடுமாற்றம்

ஒளித்தோற்ற விளையாட்டுகளில், செய்நிரலர்களால் ஏற்படுத்தப்படாத செய்நிரலாக்கல் வழுவே தடுமாற்றம் எனப்படும். ஒளித்தோற்ற விளையாட்டுத் தடுமாற்றங்களாகத் தவறாகக் காட்சிப்படுத்தப்படும் வரைகலை, விளையாட்டு உறைதல், ஒலியில் மாறுபாடு ஏற்படுதல் போன்றவற்றைக் குறிப்பிடலாம்.

போகிமொன் ரெட்டிலும் புளூவிலும் மிசிங்னம்பர் என்ற போகிமொனின் தோற்றமும் போகிமொன் ரெட், புளூ, யெலோ என்பவற்றில் தடுமாற்ற நகரம் என அழைக்கப்படும் இடத்தின் தோற்றமும் தடுமாற்றங்களுக்கு எடுத்துக்காட்டுகளாகும்.

## தொலைக்காட்சித் தடுமாற்றம்
பரப்பலின்போது தடுமாற்றங்கள் நிகழ்வதுண்டு. அலைவரிசை கிடைக்காமையினால் திரையில் கோடுகள் விழுவதும் தொலைக்காட்சித் தடுமாற்றங்களினுள்ளேயே அடக்கப்படும். சில சந்தர்ப்பங்களில் தொலைக்காட்சி நிலையங்களில் ஏற்படும் பிரச்சினைகளாலும் தொலைக்காட்சித் தடுமாற்றங்கள் ஏற்படுவதுண்டு

## இதையும் பார்க்க
* மென்பொருள் வழு

## மேற்கோள்கள்

பகுப்பு:கணினியியல்
பகுப்பு:எண்மிய இலத்திரனியல்
நிகந்தர்

**நிகந்தர்** என்பவர்கள் இலங்கையைச் சேர்ந்தவர்களால் தமிழ்நாட்டை ஆண்டவர்களாகக் கருதப்படும் ஒரு அரசவம்சத்தினர் ஆவர். நிகந்தர் என்பதற்கு சைன மதத்தைச் சேர்ந்தவர்கள் என்று பொருள். இவர்கள் இலங்கை மௌரிய மன்னர்கள் வம்சத்துள் மூன்றாமானவனான முதலாம் மொக்கல்லானன் என்பவனுக்கு மொக்கல்லானனின் மாற்றாந்தாய் மகனும் இலங்கை மௌரிய மன்னர்கள் வம்சத்துள் இரண்டாமனவனுமான முதலாம் காசியப்பன் என்றவனை எதிர்ப்பதற்கு உதவினார்கள்.

## நிகந்தர்கள் யார்?
# இலங்கை மௌரிய மன்னர்கள் வழிவந்தவர்கள் இலங்கையை ஆண்ட போது இவர்கள் தமிழ்நாட்டை ஆண்டதாக சூல வம்சம் என்னும் இலங்கை வரலாற்று நூலில் கூறப்படுவதால் இவர்களின் காலம் பொ.பி. 450 - 550 என்று கூறலாம்.
# நிகந்தர் என்பதற்கு சைனர் என்ற பொருள்படுவதால் இவர்கள் சைன சமயத்தைச் சேர்ந்தவர்கள் என்பது உறுதியாகிறது.
# அதேசமயம் களப்பிரர் என்ற தமிழகத்தை ஆண்ட மன்னர்களும் சைன சமயத்தையே ஆதரித்தனர்.
# அக்காலத்தில் தமிழகத்தை ஆண்ட பல்லவர்களும் பௌத்தம் என்ற புத்தமதத்திற்கே அதிகம் ஆதரவளித்தனர்.

## நிகந்தர்கள் களப்பிரர்களே
# இலங்கை மௌரிய மன்னர்கள் ஆரம்ப காலத்தில் தமிழ்நாட்டில் களப்பிரர் கையே ஓங்கியிருந்தது.
# இலங்கை மௌரிய மன்னர்கள் வம்சத்துள் முதலாமானவனான தாதுசேனன் என்பவன் பாண்டியர் வம்சத்துள் இலங்கை இராசராட்டிரம் பகுதியை ஆண்ட ஆறு இராசராட்டிரப் பாண்டியர்களிடமும் போரிட்டவன். அதனால் மொக்கல்லானனுக்கு பாண்டியர்களின் உதவி கிடைத்திருக்க நியாயமில்லை.
# மேலும் நிகந்தர்கள் பெரும்படையை உதவிக்கு அனுப்பினர் என்று கூறப்படுவதால் இவர்கள் பாண்டியர்களாக இருக்க முடியாது. அக்காலத்தில் பாண்டியர்கள் களப்பிரர் ஆட்சிக்கு கீழிருந்தனர். அதனால் களப்பிரர்களே பெரும்படையை வைத்திருக்கக் கூடும்.

மேற்கொடுத்த தகவல்களை கொண்டு நிகந்தர்கள் களப்பிரர்களே என்று மயிலை சீனி. வேங்கடசாமி நிறுவுகிறார்.

## மேற்கோள்கள்

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:களப்பிர மன்னர்களாக சந்தேகிக்கப்படுபவர்கள்
பகுப்பு:தமிழ்நாட்டு அரச வம்சங்கள்
கல்லாடனார்

**கல்லாடனார்** என்னும் பெயர் கொண்ட தமிழ்ப்புலவர்கள் பலர் உள்ளனர். இவர்கள் பல்வேறு காலகட்டங்களைச் சேர்ந்தவர்கள். இவர்கள் **கல்லாடர்** எனவும் குறிப்பிடப்படுகின்றனர்.

* சங்ககாலத்துக் கல்லாடனார் - சங்க காலத்தில் வாழ்ந்தவர்.
* கல்லாட தேவ நாயனார்  - திருக்கண்ணப்ப தேவர் திருமறம் பாடியவர்; 10ஆம் நூற்றாண்டில் வாழ்ந்தவர்
* முருகப் பெருமான்மீது கல்லாடம் என்னும் நூல் பாடியவர் 
* தொல்காப்பிய உரையாசிரியர் கல்லாடர்
* கல்லாடம் நூறு பாடிய கல்லாடர்.
* கல்லாடர், பாட்டியல் இலக்கணம் செய்த புலவர்
* திருவள்ளுவ மாலையில் உள்ள பாடலைப் பாடிய கல்லாடர் என்னும் போலிப்புலவர்.

பகுப்பு:தமிழ்ப் புலவர்கள்
விந்தோக்

thumbnail|300px|19ம் நூற்றாண்டு முடிவில் விந்தூக்
**விந்தோக்கு** (*Windhoek*, இடாய்ச்சு: ), நமீபியா குடியரசின் தலைநகரமும் மிகப்பெரிய நகரமும் ஆகும். இது மத்திய நமீபியாவில் கோமாசு மேட்டுநிலப் பகுதியில் ஏறத்தாழ 1,700 மீட்டர் (5,600 அடி) உயரத்தில் அமைந்துள்ளது. 2001 மக்கள் தொகை கணக்கெடுப்பின் படி இந்நகரின் மக்கட்டொகை 233,529 ஆகும். எனினும் நாட்டின் ஏனைய பகுதிகளிலிருந்து நகருக்கான மக்கள் வரத்து அதிகரித்ததன் அடிப்படையில் நகரின் தற்போதைய மக்கள் தொகை 300,000 என மதிப்பிடப்பட்டுள்ளது.

## மேற்கோள்கள்
 

பகுப்பு:நமீபியா
பகுப்பு:ஆப்பிரிக்கத் தலைநகரங்கள்
கள்ள நோட்டு

**கள்ள நோட்டு** *(Counterfeit money)* என்பது ஒரு நாட்டில் வழக்கமாக பணத்தை அச்சடிக்கும் வங்கி அல்லது அரசு நிறுவனத்தைத் தவிர மற்றவர்கள் வெளியிடும் போலிப் பணம். பணத்தைக் காசுகளாக அச்சடித்த பழங்காலத்திலேயே போலிக் காசுகள் அடிக்கப்பட்டன. காகிதப் பணம் அச்சடிக்கப்பட்டது கள்ள நோட்டு உருவாக்குவதை எளிதாக்கியது. இரண்டாம் உலகப்போரின் போது நாஜிக்கள் இங்கிலாந்து மற்றும் ஐக்கிய அமெரிக்கப் பணத்தைப் போலியாக வெளியிட்டனர். இது அந்நாடுகளின் பொருளாதாரத்தைப் பலமிழக்கச் செய்யும் எண்ணத்திலான செயல். 

இந்தியாவில் 500 மற்றும் 1000 உரூபாய் நோட்டுகளில் கள்ள நோட்டுகள் புழக்கத்தில் உள்ளன. இந்திய ரிசர்வ் வங்கி கள்ள நோட்டுப் புழக்கத்தைக் குறைக்கும் முயற்சிகள் பலவற்றை மேற்கொண்டுள்ளது.
## மேற்கோள்கள்

பகுப்பு:பொருளாதாரப் பிரச்சினைகள்
பகுப்பு:பணம்
மொசாட்

**மொஸாட் ** (, ), விரிவாக **HaMossad leModi'in uleTafkidim Meyuchadim** (புலனாய்வு மற்றும் சிறப்பு நடவடிக்கைகளுக்கான நிறுவனம்) (  **'), [[இஸ்ரேல்|இஸ்ரேலின்]] தேசிய புலனாய்வு முகவர்.

புலனாய்வு தகவல் திரட்டல், மறைமுக நடவடிக்கைகள் மேற்கொள்ளல் என்பன மொஸாட்டின் பொறுப்புக்களாகும். இலக்குகளைக் கொல்லுதல், இஸ்ரேலின் எல்லைக்கு வெளியே [[துணை இராணுவப் படை]] செயற்பாடுகளை மேற்கொள்ளல், [[அலியா]] முகவர்கள் தடை செய்யப்பட்ட இடத்திலிருந்து [[யூதர்]]களை கொண்டு வருதல் மற்றும் உலக அளவில் யூதர்களை பாதுகாத்தல் என்பன மறைமுக நடவடிக்கைகளில் அடங்கும். அமான், சின் பெட் ஆகியவற்றுடன் இஸ்ரேலிய புலனாய்வு சமூகத்தின் உட்பொருட்களில் இதுவும் ஒன்றாக இது காணப்படுகிறது. ஆயினும், இயக்குநர் நேரடியாக பிரதமருக்கு அறிக்கை சமர்ப்பிப்பார்.

===குறிக்கோளுரை===
மொசாட்டின் பழைய குறிக்கோளுரை, () என்றிருந்தது. இது வேதாகமத்தில் இவ்வாறு காணப்படுகின்றது. ''நல்யோசனைசெய்து யுத்தம்பண்ணு; ஆலோசனைக்காரர் அநேகரால் ஜெயங்கிடைக்கும்.'' (நீதிமொழிகள் 24:6) இக்  குறிக்கோளுரை இவ்வாறு பின்னர் மாற்றப்பட்டது. () இதன் அர்த்தம்: ''ஆலோசனையில்லாத இடத்தில் ஜனங்கள் விழுந்துபோவார்கள்; அநேக ஆலோசனைக்காரர் உண்டானால் சுகம் உண்டாகும்.'' (நீதிமொழிகள் XI:14))
==இதனையும் காண்க==
* [[இஸ்ரேல் பாதுகாப்பு முகமை]]
* [[இசுரேலிய பாதுகாப்புப் படைகள்]]

==குறிப்புகள்==


==மேலதிக வாசிப்பு==
* [[Ari Ben-Menashe|Ben-Menashe, Ari]]. ''Profits of War: Inside the Secret U.S.-Israeli Arms Network''. New York: Sheridan Square Press, 1992. . .
* Black, Ian and Benny Morris. ''[[Israel's Secret Wars: A History of Israel's Intelligence Services]]''. New York: Grove Weidenfeld, 1991. . .
* [[நடுவண் ஒற்று முகமை]]. ''Israel: Foreign Intelligence and Security Services: A Survey.'' Washington, D.C., 1979. (Included in ''Documents from the US Espionage Den''. Tehran: Center for the Publication of the US Espionage Den's Documents, 1982.)
* Jonas, George. **'. New York: Simon and Schuster, 1984. . .
* Ostrovsky, Victor. *By Way of Deception: The Making and Unmaking of a Mossad Officer*. New York: St. Martin's Press, 1990. . .
* Ostrovsky, Victor. *The Other Side of Deception: A Rogue Agent Exposes the Mossad's Secret Agenda*. New York: HarperCollins Publishers, 1994. . .
* Parsi, Trita. *Treacherous Alliance: The Secret Dealings of Israel, Iran, and the United States*. New Haven: Yale University Press, 2007. , . .
*Eric Frattini. *Mossad, los verdugos del Kidon*. Madrid: Atanor Ediciones, 2011. 

## வெளியிணைப்புகள்
* 
* 
* 
*GlobalSecurity.org entry for Mossad 

பகுப்பு:இஸ்ரேலிய உளவு அமைப்புகள்
பகுப்பு:இசுரேலிய படைத்துறை
மூத்த நாயனார் திருஇரட்டை மணிமாலை

மூத்தநாயனார் திருவிரட்டைமணிமாலை என்னும் இந்த நூல் பதினோராம் திருமுறையில் இடம் பெற்றுள்ள நூல்களில் ஒன்று. 

96 வகையான சிற்றிலக்கியங்களில் இரட்டைமணிமாலை என்பதும் ஒன்று.

10ஆம் நூற்றாண்டின் பிற்பகுதியில் வாழ்ந்த கபிலதேவ நாயனார் என்னும் புலவர் இதன் ஆசிரியர்.

கடலில் பிறக்கும் முத்தும் பவளமும் இரண்டு மணிகள். இந்த இரண்டு மணிகளும் அடுத்தடுத்து மாறி மாறி வரும்படி மாலையாகக் கோக்கப்பட்டது இரட்டைமணிமாலை. இந்த மாலை போல இந்த நூலில் வெண்பா, கட்டளைக்கலித்துறை ஆகிய இரு பாடல்களைக் கோத்து அமைத்துப் பாடப்பட்டது இந்த நூல். 

மூத்தநாயனார் என்பவர் பிள்ளையார். இவரைப் போற்றிப் பாடிய 20 பாடல்களைக் கொண்டது இந்த நூல்.

## பாடல்
:திருவாக்கும் செய்கருமம் கைகூட்டும் செஞ்சொற்
:பெருவாக்கும்  பீடும் பெருக்கும் – உருவாக்கும்
:ஆதலால் வானோரும் ஆனை முகத்தானை
:காதலால் கூப்புவார்தம் கை.
என்பது இந்நூலின் முதல் வெண்பாப்பாடல்.
:நல்லார் பழிப்பில் எழில்செம் பவளத்தை நாணநின்ற
:பொல்லா முகத்தெங்கள் போதக மேபுரம் மூன்றெரித்த
:வில்லான் அளித்த விநாயக னேஎன்று மெய்ம்மகிழ
:வல்லார் மனத்தன்றி மாட்டான் இருக்க   மலர்த்திருவே.   
என்பது இந்நூலின் கடைசியிலுள்ள கட்டளைக் கலித்துறைப் பாடல்.

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005
## அடிக்குறிப்புகள்

பகுப்பு:இரட்டைமணிமாலை
பகுப்பு:10 ஆம் நூற்றாண்டுத் தமிழ் நூல்கள்
குவாத்தமாலா நகரம்

thumb|Astronaut View of Guatemala City

**குவாத்தமாலா நகரம்** (), மத்திய அமெரிக்க நாடான குவாத்தமாலாவின் தலைநகரமும் மிகப்பெரிய நகரமும் ஆகும். இது குவாத்தமாலா திணைக்களம் மற்றும் குவாத்தமாலா மாநகரசபை ஆகிய உள்ளூராட்சி அலகுகளின் தலைநகரமும் ஆகும். நாட்டின் தென் மத்திய பகுதியில் வல்லே டி லா எர்மிட்டா (Valle de la Ermita) எனும் பள்ளத்தாக்குப் பகுதியில் இந்நகரம் அமைந்துள்ளது. மாயா நாகரிக கால நகரமான *கமினல்ஜுயு* தற்போதைய குவாத்தமாலா நகர எல்லைக்குள் அமைந்துள்ளது. இது அமெரிக்காவின் குறிப்பிடத்தக்க தொல்பொருள் மையங்களில் ஒன்றாகும்.

பகுப்பு:குவாத்தமாலாவின் நகரங்கள்
பகுப்பு:நடு அமெரிக்கத் தலைநகரங்கள்
பகுப்பு:வட அமெரிக்கத் தலைநகரங்கள்
குமார தாதுசேனன்

**குமார தாதுசேனன்** (பொ.பி. 515 - 524) இலங்கை மௌரிய மன்னர்கள் வம்சத்துள் நான்காம் மன்னனாவான். இவன் இலங்கை மௌரிய மன்னர்கள் வம்சத்துள் மூன்றாமானவனும் தன் தந்தையுமான முதலாம் மொக்கல்லானன் இறந்த பிறகு ஆட்சிக்கட்டிலில் ஏறினான். இவனின் அமைச்சனின் மகனான காளிதாசன் என்பவனுடன் இவனுக்கு உயிருக்கு மேலான நட்பு இருந்தது. அவன் இறந்தவுடன் அந்த துயரம் தாங்காமலே இவனும் உயிர்நீத்தான். இவனுக்குப் பிறகு இவனுடைய மகனான கீர்த்தி சேனன் இலங்கையை அரசாண்டான்.

## மேற்கோள்கள்

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:இலங்கை மௌரிய மன்னர்கள்
சிவபெருமான் திருஇரட்டை மணிமாலை

சிவபெருமான் திருவிரட்டைமணிமாலை என்னும் இந்த நூல் பதினோராம் திருமுறையில் இடம் பெற்றுள்ள நூல்களில் ஒன்று. 

96 வகையான சிற்றிலக்கியங்களில் இரட்டைமணிமாலை என்பதும் ஒன்று.

10ஆம் நூற்றாண்டின் பிற்பகுதியில் வாழ்ந்த கபிலதேவ நாயனார் என்னும் புலவர் இதன் ஆசிரியர்.

கடலில் பிறக்கும் முத்தும் பவளமும் இரண்டு மணிகள். இந்த இரண்டு மணிகளும் அடுத்தடுத்து மாறி மாறி வரும்படி மாலையாகக் கோக்கப்பட்டது இரட்டைமணிமாலை. இந்த மாலை போல இந்த நூலில் வெண்பா, கட்டளைக்கலித்துறை ஆகிய இரு பாடல்களைக் கோத்து அமைத்துப் பாடப்பட்டது இந்த நூல். 

சிவபெருமானைப் போற்றிப் பாடிய 37 பாடல்கள் இதில் உள்ள.
## பாடல்
:அந்தி மதிமுகிழான் அந்தியஞ் செந்நிறத்தான்
:அந்தியே போலும் அவிர்சடையான் – அந்தியில்
:தூங்கிருள் யாமமே போலும் சுடுநீற்றான்
:வீங்கிருள்சேர் நீலம் மிடறு. 
என்பது இந்நூலின் முதல் வெண்பாப்பாடல்.
:தாமரைக் கோவுநன் மாலும் வணங்கத் தலைப்பிடத்துத்
:தாமரைக் கோவணத் தோடிரந் துண்ணினும் சார்ந்தவர்க்குத்
:தாமரைக் கோமளத் தோடுல காளத் தருவர்கண்டீர்
:தாமரைக் கோமளக் கைத்தவ ளப்பொடி சங்கரரே.  
என்பது இந்நூலில் ஆறாம் பாடலாக அமைந்துள்ள கட்டளைக்கலித்துறைப் பாடல். இந்தப் பாடலில் மடக்கு என்னும் அணிநலம் காணப்படுகிறது. அந்த மடக்குகளில் பிரித்துப் பொருள் காணவேண்டிய பொதுமொழித் தொடர்கள் உள்ளன. 

## காலம் கணித்த கருவிநூல்
* மு. அருணாசலம், தமிழ் இலக்கிய வரலாறு, பதினோராம் நூற்றாண்டு, (முதல் பதிப்பு 1971), திருத்தப்பட்ட பதிப்பு 2005
## அடிக்குறிப்பு

பகுப்பு:இரட்டைமணிமாலை
பகுப்பு:10 ஆம் நூற்றாண்டுத் தமிழ் நூல்கள்
பகுப்பு:சைவ சமய நூல்கள்
கீத்திசேனன்

**கீத்திசேனன்** (பொ.பி. 524) இலங்கை மௌரிய மன்னர்கள் வம்சத்துள் ஐந்தாம் மன்னனாவான். இவன் இலங்கை மௌரிய மன்னர்கள் வம்சத்துள் நான்காமானவனும் தன் தந்தையுமான குமார தாதுசேனன் இறந்த பிறகு ஆட்சிக்கட்டிலில் ஏறினான். இவனுடைய ஆட்சிக்காலத்தின் 9ஆம் மாதத்தில் இவனுடைய தாய்மாமனான சிவ மௌரியன் என்பவன் இவனைக் கொன்று அரசக்கட்டிலில் ஏறினான்.

## மேற்கோள்கள்

## மூலநூல்
* களப்பிரர் ஆட்சியில் தமிழகம் (நூல்), நாம் தமிழர் பதிப்பகம், மயிலை சீனி. வேங்கடசாமி, ஏப்ரல் 2006.
* சூல வம்சம்

பகுப்பு:இலங்கை மௌரிய மன்னர்கள்